Vragmotors in Mpumalanga geteiken | Maroela Media
Vragmotors in Mpumalanga geteiken
Die polisie in Mpumalanga is op soek na verdagtes wat 'n vragmotor naby Bethal aan die brand gesteek, die bestuurder geskiet en die sleutels van twee ander vragmotors gesteel het. Dit het tydens drie afsonderlike voorvalle Maandag naby Bethal plaasgevind.
Brig. Leonard Hlathi, die waarnemende provinsiale polisiekommissaris, het gesê in die eerste voorval het die bestuurder gesê hy was op die pad tussen Standerton en Morgenzon toe hy besluit het om langs die pad stil te hou om bietjie te rus. "'n Kort rukkie later het hy 'n geluid buite gehoor. Hy het deur die venster gekyk en sien hoe 'n man brandstof oor die vragmotor uitgooi. Die verdagte het daarna die vragmotor aan die brand gesteek en die bestuurder geskiet en gewond toe hy uit die vragmotor wou vlug. Die verdagte het met 'n wit voertuig weggekom."
Die saak is by die polisie aangemeld en 'n saak van opsetlike saakbeskadiging en poging tot moord is aanhangig gemaak. Die bestuurder van die vragmotor is na 'n hospitaal geneem waar hy behandeling ontvang.
In 'n afsonderlike voorval is 'n 35-jarige vragmotorbestuurder deur drie onbekende mans voorgekeer. Hulle het met 'n wit Toyota Hilux gery. "Die slagoffer voer aan hy was Maandag aan diens en het van die depot af weggery toe die mans hom voorgekeer het. Een van hulle het hom genader en die sleutels van die vragmotor geëis. Hy het die sleutels oorhandig en hulle het met die sleutels weggery. Hulle het die vragmotor agtergelaat sonder enige skade," het Hlathi bygevoeg.
In 'n soortgelyke voorval is 'n afleweringsvragmotor na bewering op die N17 naby Bethal gekaap. "Volgens inligting was die vragmotor van Piet Retief op pad en twee verdagtes, wat in 'n silwerkleurige Volvo gery het, het die bestuurder voorgekeer. Volgens die bestuurder het die verdagtes die sleutels van die vragmotor geëis. Hulle het daarna met die sleutels weggery en hom by die vragmotor agtergelaat."
Enigiemand met inligting wat die polisie kan help om die verdagtes aan te keer, word gemaan om met kapt. Jungle Mokoena kontak te maak by 082 579 0177.